b'\n_START_ARTICLE_\nCederrevolutionen\n_START_PARAGRAPH_\nCederrevolutionen (arabisk: \xd8\xab\xd9\x88\xd8\xb1\xd8\xa9 \xd8\xa7\xd9\x84\xd8\xa3\xd8\xb1\xd8\xb2, tr. thawrat al-arz) var en r\xc3\xa6kke demonstrationer og protestaktioner i Libanon, prim\xc3\xa6rt i Beirut-omr\xc3\xa5det, efter mordet p\xc3\xa5 tidligere premierminister Rafik Hariri 14. februar 2005. Demonstranternes krav var, at Syrien skulle tr\xc3\xa6kke sine styrker tilbage fra landet, at en international kommission skulle neds\xc3\xa6ttes for at unders\xc3\xb8ge mordet p\xc3\xa5 Hariri, at offentlige sikkerhedsembedsm\xc3\xa6nd skulle tr\xc3\xa6de tilbage samt at frie parlamentsvalg skulle afholdes. Det gennemg\xc3\xa5ende tema var, at Syrien skulle standse al indblanden i libanesisk politik. Ved demonstrationernes begyndelse havde Syrien ca. 14.000 soldater og sikkerhedsagenter stationeret i Libanon, men som konsekvens af de folkelige protester valgte den syriske regering 26. april 2005 at tr\xc3\xa6kke alle styrker ud af landet. Den pro-syriske regering m\xc3\xa5tte desuden g\xc3\xa5 af, hvilket var det prim\xc3\xa6re m\xc3\xa5l med demonstrationerne._NEWLINE_Den libanesiske opposition tog det hvide og r\xc3\xb8de t\xc3\xb8rkl\xc3\xa6de samt det bl\xc3\xa5 pro-Hariri b\xc3\xa5nd til sig som symboler. Popul\xc3\xa6re slagord fra bev\xc3\xa6gelsen var Hurriyya, Siyada, Istiqlal (frihed, suver\xc3\xa6nitet, uafh\xc3\xa6ngighed) og Haqiqa, Hurriyya, Wahda wataniyya (sandhed, frihed, national enhed).\n_START_SECTION_\nNavnets oprindelse\n_START_PARAGRAPH_\nNavnet "Cederrevolutionen" blev anvendt af USA\'s viceudenrigsminister for globale anliggender Paula J. Dobriansky med reference til Rosenrevolutionen i Georgien, den orange revolution i Holland og Purpurrevolutionen i Irak, som den blev betegnet af George W. Bush._NEWLINE_I den arabiske verden er begivenhederne bedre kendt som Intifadat al-Istiqlal (Uafh\xc3\xa6ngighedsopstanden) eller Rabi\xc2\xb4 al-\'Arz (Ceder-for\xc3\xa5ret), med reference til \xc3\xa5rstiden hvor demonstrationerne br\xc3\xb8d ud samt med henvisning til For\xc3\xa5ret i Prag. Blandt de termer der bruges i lokale libanesiske medier, som LBC og Future TV, er Libanons selvst\xc3\xa6ndighed (Istiqlal Lubnan), Det Libanesiske For\xc3\xa5r (Rabi\xc2\xb4 Lubnan) og Uafh\xc3\xa6ngighed 05 blandt de mest anvendte._NEWLINE_Ordet ceder refererer til cedertr\xc3\xa6et, der er Libanons nationalsymbol og som er afbildet p\xc3\xa5 flaget.\n_START_SECTION_\nBaggrund\n_START_PARAGRAPH_\nD. 14. februar 2005 blev den tidligere libanesiske premierminister Rafik Hariri dr\xc3\xa6bt af en bilbombe i det centrale Beirut, der dr\xc3\xa6bte 21 og s\xc3\xa5rede n\xc3\xa6sten 100. Tidligere \xc3\xb8konomi- og handelsminister Bassel Fleihan d\xc3\xb8de senere af kv\xc3\xa6stelser han p\xc3\xa5drog sig under eksplosionen. Angrebet aff\xc3\xb8dte store demonstrationer, der forenede et stort antal borgere i det ellers sekteriske og splittede libanesiske samfund. H\xc3\xa6ndelsen var den anden af sin type p\xc3\xa5 blot 4 m\xc3\xa5neder; tidligere minister og parlamentsmedlem Marwan Hamadeh overlevede en bilbombe d. 1. oktober 2004._NEWLINE_Et par timer efter eksplosionen udstedte de libanesiske myndigheder en arrestordre p\xc3\xa5 seks australske statsborgere, der var fl\xc3\xb8jet var Beirut til Sydney tre timer efter h\xc3\xa6ndelsen. Det blev fra libanesisk side h\xc3\xa6vdet at m\xc3\xa6ndenes flys\xc3\xa6der var blevet testet positiv for spr\xc3\xa6ngstoffer samt at de havde rejst uden baggage. Det australske f\xc3\xb8derale politi afh\xc3\xb8rte ti personer da det omtalte fly ankom til Sydney og fandt at alle havde baggage med. Selvom politiets spr\xc3\xa6ngstof-sporhunde reagerede p\xc3\xa5 nogle af flys\xc3\xa6derne gav test udf\xc3\xb8rt af politiet p\xc3\xa5 m\xc3\xa6ndene negative resultater. Inden for 48 timer opgav det australske f\xc3\xb8derale politi alle anklager mod de seks m\xc3\xa6nd om indblanden i mordet._NEWLINE_P\xc3\xa5 trods af manglen p\xc3\xa5 beviser mod nogen fraktion eller enkeltperson, har meget af den libanesiske og internationale vrede rettet sig mod Syrien, grundet landets enorme milit\xc3\xa6re og efterretningsm\xc3\xa6ssige tilstedev\xc3\xa6relse i og indflydelse p\xc3\xa5 Libanon samt den \xc3\xa5benlyse kl\xc3\xb8ft der var mellem Syrien og Hariri inden sidstn\xc3\xa6vnte tr\xc3\xa5dte tilbage 20. oktober 2004. Dagen efter Hariri tr\xc3\xa5dte tilbage blev den pro-syriske Omar Karami udn\xc3\xa6vnt premierminister._NEWLINE_Den libanesiske drusiske leder Walid Jumblatt, der kort forinden havde tilsluttet sig den anti-syriske opposition, h\xc3\xa6vdede, styrket af den folkelige stemning, straks efter mordet at den syriske pr\xc3\xa6sident Bashar al-Assad havde truet Hariri i august 2004 med ordene: "[Libanons pr\xc3\xa6sident] Lahoud er mig. ... Hvis du og Chirac vil have mig ud af Libanon, vil jeg kn\xc3\xa6kke Libanon." Jumblatt kommenterede dette som f\xc3\xb8lger: "Da jeg h\xc3\xb8rte ham sige de ord til os, vidste jeg at det var hans d\xc3\xb8dsdom". USA, EU og FN er ikke kommet med nogle officielle anklager, men forlangte til geng\xc3\xa6ld en syrisk tilbagetr\xc3\xa6kning samt en \xc3\xa5ben og international unders\xc3\xb8gelse af mordet. Jumblatts udtalelser er ikke ukontroversielle; BBC siger, at han "ses af mange som landets politiske vindb\xc3\xb8jtel", der konstant skiftede side for at komme p\xc3\xa5 det vindende hold under borgerkrigen 1975-90 og dens efterspil. Han st\xc3\xb8ttede Syrien efter borgerkrigen men trak st\xc3\xb8tten tilbage da den tidligere pr\xc3\xa6sident Hafez al-Assad d\xc3\xb8de i 2000. Hans udsagn citeres, men bekr\xc3\xa6ftes ikke, i FN\'s FitzGerald-rapport. Rapporten g\xc3\xa5r ikke s\xc3\xa5 langt som til at anklage Syrien eller nogen anden part, idet den konkluderer at kun yderligere dybdeg\xc3\xa5ende, internationale unders\xc3\xb8gelser kan f\xc3\xb8re frem til den skyldige. Den libanesiske regering er g\xc3\xa5et med til dette, men kr\xc3\xa6ver samtidig fuld deltagelse af deres egne agenturer samt respekt for Libanons suver\xc3\xa6nitet._NEWLINE_21. februar 2005 samledes titusinder af libanesiske demonstranter p\xc3\xa5 mordstedet for at kr\xc3\xa6ve en ende p\xc3\xa5 den syriske okkupation idet de anklagede Syrien og den pro-syriske pr\xc3\xa6sident Emile Lahoud for mordet. I de efterf\xc3\xb8lgende uger afholdtes der n\xc3\xa6sten hver mandag demonstrationer p\xc3\xa5 Martyrpladsen i Beirut (der af demonstranter ogs\xc3\xa5 kaldtes "Frihedspladsen"). Lignende demonstrationer blev afholdt af immigrerede libanesere overalt i verden, bl.a. i Sydney (hvor over 10.000 deltog), San Francisco, Paris, D\xc3\xbcsseldorf, Montreal og London.\n_START_SECTION_\nRegeringen g\xc3\xa5r af\n_START_PARAGRAPH_\nDe daglige protester mod den syriske okkupation samlede 25.000 mennesker. Mens de fleste anti-syriske demonstrationer i 1990\'erne var overvejende kristen og blev sl\xc3\xa5et ned med vold, var de nye demonstrationer udpr\xc3\xa6get ikke-sekteriske og blev m\xc3\xb8dt ikke fra regeringens side med vold eller trusler._NEWLINE_28. februar gik premierminister Omar Karamis pro-syriske regering af og udskrev valg. Efterf\xc3\xb8lgende samledes titusinder p\xc3\xa5 Martyrpladsen og sang: "Karami er faldet, din tur kommer, Lahoud, og din, Bashar". Oppositionens parlamentsmedlemmer ville dog ikke stille sig tilfredse med Karamis tilbagetr\xc3\xa6den og forlangte en fuld syrisk tilbagetr\xc3\xa6kning.\n_START_SECTION_\nInternational reaktion\n_START_PARAGRAPH_\nMordet p\xc3\xa5 Hariri resulterede i \xc3\xb8get internationalt pres p\xc3\xa5 Syrien. I en f\xc3\xa6lles udtalelse ford\xc3\xb8mte USA\'s pr\xc3\xa6sident George W. Bush og Frankrigs pr\xc3\xa6sident Jacques Chirac mordet kr\xc3\xa6vede fuld implementering af FN\'s Sikkerhedsr\xc3\xa5ds resolution 1559, der kr\xc3\xa6ver fuld syrisk tilbagetr\xc3\xa6kning fra Libanon og en afv\xc3\xa6bning af Hizbollah-militsen, der opererer i det sydlige Libanon._NEWLINE_P\xc3\xa5 et tidspunkt var der tilsyneladende forvirring om, i hvor h\xc3\xb8j grad Syrien ville tr\xc3\xa6kke sine tropper ud af Libanon. Formanden for den arabiske liga Amr Moussa sagde, at den syriske pr\xc3\xa6sident Bashar al-Assad havde lovet ham en tilbagetr\xc3\xa6kning i to faser, men den syriske informationsminister Mahdi Dakhlallah sagde, at Moussa havde misforst\xc3\xa5et pr\xc3\xa6sidenten. Dakhlallah sagde, at Syrien blot ville tr\xc3\xa6kke sine styrker tilbage til \xc3\x98stlibanon, men har efterf\xc3\xb8lgende erkl\xc3\xa6ret at resolution 1559 er g\xc3\xa6ldende, og at Syrien ville tr\xc3\xa6kke alle sine tropper ud af landet._NEWLINE_15. marts h\xc3\xa6vdede journalisten Robert Fisk, efter at have h\xc3\xb8rt at FN\'s s\xc3\xa6rlige efterforskningshold muligvis havde fundet ud af at de libanesiske myndigheder havde d\xc3\xa6kket over mordet, at Rafik Hariris to s\xc3\xb8nner flygtede ud af Libanon, eftersigende fordi de var blevet advaret om, at ogs\xc3\xa5 de var i fare for at blive myrdet._NEWLINE_FN\'s generalsekret\xc3\xa6r Kofi Annan sendte, p\xc3\xa5 anmodning fra Sikkerhedsr\xc3\xa5det et hold irske, egyptiske og marokkanske specialister, ledet af Irlands vicepolitichef, Peter FitzGerald, til Libanon for at efterforske mordet. Selv inden FitzGerald-rapporten blev offentliggjort, udtalte Annan at en yderligere, mere dybdeg\xc3\xa5ende unders\xc3\xb8gelse kunne blive n\xc3\xb8dvendig. FitzGerald takkede den libanesiske regering for dets samarbejde, inden han forlod landet. Rapporten n\xc3\xa6vner den syriske tilstedev\xc3\xa6relse i Libanon som en faktor, der bidrog til den ustabilitet og polarisering, der gik forud for mordet. Rapporten kritiserer ogs\xc3\xa5 den libanesiske regering og de libanesiske efterretningstjenester for h\xc3\xa5ndteringen af deres egen efterforskning, der bliver kaldt mangelfuld og utilstr\xc3\xa6kkelig. Den libanesiske regering har omvendt anklaget rapporten for at v\xc3\xa6re "langt fra virkeligheden" og har kritiseret det s\xc3\xa6rlige FN-hold for ikke at inddrage regeringen mere i efterforskningen.\n_START_SECTION_\nSyrisk reaktion\n_START_PARAGRAPH_\n2. marts 2005 annoncerede den syriske pr\xc3\xa6sident Bashar al-Assad, at hans styrker ville forlade Libanon fuldst\xc3\xa6ndigt "inden for et par m\xc3\xa5neder". Oppositionsleder Walid Jumblatt svarede p\xc3\xa5 udmeldingen, at han kr\xc3\xa6vede en mere specifik udmelding fra Syrien: "Det er en fin gestus, men \'inden for et par m\xc3\xa5neder\' er en vag formulering - vi har brug for en helt klar tidsplan"._NEWLINE_3. marts kr\xc3\xa6vede b\xc3\xa5de Tyskland og Rusland (Syriens allierede under Den kolde krig) at Syrien skulle leve op til resolution 1559. Den tyske kansler Gerhard Schr\xc3\xb6der sagde, at "Libanon skal gives mulighed for suver\xc3\xa6nitet og udvikling, og dette kan kun gennemf\xc3\xb8res gennem respekt for Sikkerhedsr\xc3\xa5dets resolutioner, der kr\xc3\xa6ver \xc3\xb8jeblikkelig syrisk tilbagetr\xc3\xa6kning fra Libanon". Den russiske udenrigsminister, Sergej Lavrov, udtalte at "Syrien b\xc3\xb8r tr\xc3\xa6kke sig ud af Libanon, men vi skal sikre os at tilbagetr\xc3\xa6kningen ikke g\xc3\xa5r ud over den meget skr\xc3\xb8belige balance vi stadig har i Libanon, der er et yderst kompliceret land etnisk"._NEWLINE_5. marts annoncerede den syriske leder al-Assad, at Syrien ville tr\xc3\xa6kke sine tropper tilbage til Bekaa-dalen i det \xc3\xb8stlige Libanon, og derefter til gr\xc3\xa6nsen mellem Syrien og Libanon. Han undlod at pr\xc3\xa6sentere en tidsplan for den endelige tilbagetr\xc3\xa6kning af syriske styrker fra Libanon. 26. april 2006 forlod de sidste syriske tropper landet, hvilket markerede enden p\xc3\xa5 den 29 \xc3\xa5r lange tilstedev\xc3\xa6relse i Libanon.\n_START_SECTION_\nReaktion fra den arabiske verden\n_START_PARAGRAPH_\nFlere arabiske stater kr\xc3\xa6vede at tilbagetr\xc3\xa6kningskravene blev overholdt. Al-Assad rejse p\xc3\xa5 et tidspunkt til Saudi-Arabien for akut at m\xc3\xb8des med kronprins Abdullah bin Abdel-Aziz og fik her at vide i skarpe vendinger, at Syrien skulle overholde FN\'s Sikkerhedsr\xc3\xa5ds krav omg\xc3\xa5ende. Den libanesiske oppositionsavis The Daily Star rapporterede, at Assad under m\xc3\xb8det tilb\xc3\xb8d at tr\xc3\xa6kke st\xc3\xb8rstedelen af de 15.000 syriske tropper tilbage, men kr\xc3\xa6vede at en styrke p\xc3\xa5 3.000 blive i landet. Dette er dog ikke blevet bekr\xc3\xa6ftet af andre kilder._NEWLINE_Det \xc3\xa5rlige arabiske topm\xc3\xb8de, der fandt sted 23. marts i Algeriet, kr\xc3\xa6vede ikke Syriens tilbagetr\xc3\xa6kning, hvilket ville have planen givet den arabiske opbakning, der var tilt\xc3\xa6nkt i Taif-aftalen fra 1989, i stedet for blot at v\xc3\xa6re baseret p\xc3\xa5 resolution 1559. Krisen i Libanon indgik ikke som punkt p\xc3\xa5 dagsordenen p\xc3\xa5 m\xc3\xb8det, hvor n\xc3\xa6sten halvdelen af de arabiske ledere ikke deltog.\n_START_SECTION_\nPro-syrisk demonstration\n_START_PARAGRAPH_\nHizbollah\'s leder Hassan Nasrallah opfordrede til en \'stor, folkelig forsamling\' d. 8. marts til st\xc3\xb8tte for Syrien og mod USA og Israel, der blev anklaget for at blande sig i interne aff\xc3\xa6rer. Nasrallah kritiserede ogs\xc3\xa5 resolution 1559, idet han sagde: "Modstandsbev\xc3\xa6gelsen vil ikke opgive sine v\xc3\xa5ben ... fordi Libanon har brug for modstandsbev\xc3\xa6gelsen til at forsvare sig" og tilf\xc3\xb8jede, at "alle punkter i FN-resolutionen giver frikort til den israelske fjende, der skulle holdes ansvarlig for sine forbrydelser, men som nu bliver bel\xc3\xb8nnet for disse forbrydelser og opn\xc3\xa5r alle sine krav."_NEWLINE_Demonstrationen, som Hizbollah afholdt i Beirut, gjorde antallet af demonstranter ved de anti-syriske demonstrationer til skamme. CNN rapporterede, at nogle nyhedsbureauer estimerede antallet af pro-syriske demonstranter til at v\xc3\xa6re 200.000, mens Associated Press anslog tallet til at v\xc3\xa6re over 500.000. New York Times og Los Angeles Times rapporterede blot, at \'hundredetusinder\' af pro-syriske demonstranter deltog, mens Al-Jazeera anslog at der var ca. 1,5 millioner deltagere. De prim\xc3\xa6rt shia-muslimske demonstranter medbragte billeder af den syriske pr\xc3\xa6sident Bashar al-Assad og plakater, hvorp\xc3\xa5 der p\xc3\xa5 engelsk stod "Nej til amerikansk intervention". Enkelte anti-syriske medier n\xc3\xa6vnte sandsynligheden for, at mange af Libanons ca. 500.000 g\xc3\xa6stearbejdere fra Syrien deltog i demonstrationen. Demonstrationen form\xc3\xa5ede f\xc3\xb8rst og fremmest at vise den store folkelige opbakning, Syrien havde i Libanon, men form\xc3\xa5ede ogs\xc3\xa5 at gentage Hizbollahs afvisning af resolution 1559, der kr\xc3\xa6ver at alle libanesiske militser afv\xc3\xa6bnes. Dette er en stor trussel for Hizbollah-bev\xc3\xa6gelsens milit\xc3\xa6re gren, der af mange tilskrives \xc3\xa6ren for at afslutte den israelske bes\xc3\xa6ttelse af Sydlibanon._NEWLINE_Udover demonstrationen i Beirut blev der af Hizbollah ogs\xc3\xa5 arrangeret demonstrationer i Tripoli og Nabatiyeh hhv. 11. og 13. marts. Den f\xc3\xb8rste af disse blev dog aflyst._NEWLINE_Ti dage efter sin tilbagetr\xc3\xa6den blev Omar Karami genindsat som premierminister og opfordrede oppositionen til at tage del i regeringsarbejdet indtil valgene i april 2005.\n_START_SECTION_\nNye moddemonstrationer\n_START_PARAGRAPH_\n14. marts, m\xc3\xa5nedsdagen for mordet p\xc3\xa5 tidligere premierminister Hariri, samledes hundredetusinder af libanesere i Beirut medbringende et enormt libanesisk flag, mens de sang "frihed, suver\xc3\xa6nitet, uafh\xc3\xa6ngighed". Demonstranterne kom fra hele landet og mange var forhindret i at m\xc3\xb8de op p\xc3\xa5 grund af den massive trafik. Demonstrationen var arrangeret af de forskellige anti-syriske grupperinger (inklusive Hariri-familien) og blev promoveret gennem forskellige private medier, prim\xc3\xa6rt Future TV, der ejes af Hariri-familien._NEWLINE_Demonstrationen fandt sted p\xc3\xa5 Martyrpladsen i Beirut, hvor Rafik Hariri ligger begravet, der er en del af det centrale distrikt i Beirut, der efter borgerkrigen blev genopbygget p\xc3\xa5 prim\xc3\xa6rt Hariris initiativ. De demonstrerende kr\xc3\xa6vede en international unders\xc3\xb8gelse af mordet p\xc3\xa5 Hariri, afskedigelsen af de syrisk st\xc3\xb8ttede sikkerhedschefer i den libanesiske regering samt en fuld tilbagetr\xc3\xa6kning af syriske tropper fra Libanon.\n_START_SECTION_\nBombeangreb og attentater\n_START_PARAGRAPH_\nLibanon blev fra marts 2005 og et \xc3\xa5r frem rystet af en r\xc3\xa6kke bombeangreb og snigmord. Flere politiske og intellektuelle personligheder, der var kritiske over for den syriske indblanding i libanesisk politik, blev myrdet, bl.a. Samir Kassir, George Hawi og Gebran Tueni. Is\xc3\xa6r kristne kvarterer var m\xc3\xa5l for disse angreb, der stadig er uopklarede._NEWLINE_R\xc3\xa6kken af angreb endte dog ikke i 2005. \xc3\x85ret efter blev parlamentsmedlem Pierre Amine Gemayel skudt og i 2007 blev Walid Eido offer for en bilbombe i Beirut. Politikeren Antoine Ghanem blev ligeledes sl\xc3\xa5et ihjel 21. september 2006. Han var den sjette anti-syriske minister, der blev sl\xc3\xa5et ihjel efter Hariris d\xc3\xb8d.\n_START_SECTION_\nTilbagetr\xc3\xa6kning af de syriske tropper\n_START_PARAGRAPH_\n26. april 2005 rapporterede internationale nyhedsbureauer og FN at de sidste syriske tropper og efterretningsagenter havde krydset gr\xc3\xa6nsen og forladt Libanon. Den syriske regering meddelte herefter officielt FN, at landet havde trukket sine styrker tilbage i overensstemmelse med FN\'s Sikkerhedsr\xc3\xa5ds resolution 1559, der vedtoges i september 2004. I et brev til FN skrev Syriens udenrigsminister Farouq al-Shara, at hans land "\xc3\xb8nsker officielt at bekendtg\xc3\xb8re, at de syrisk-arabiske styrker udstationeret i Libanon efter libanesisk \xc3\xb8nske og p\xc3\xa5 arabisk mandat, har trukket alle sine milit\xc3\xa6re styrker, sit sikkerhedsapparat og sit materiel ud af landet". 27. april 2005 fejrede det libanesiske folk sin f\xc3\xb8rste dag uden syrisk allestedsn\xc3\xa6rv\xc3\xa6relse i landet. Samme dag rapporterede Washington Post dog, at Syrien havde undladt at tilbagetr\xc3\xa6kke en v\xc3\xa6sentlig del af sit sikkerhedsapparat, en p\xc3\xa5stand USA\'s udenrigsminister Condoleezza Rice gentog 25. maj.'